  Майя Бывальцева Удмуртиысь Транспортъя но сюрес возёсъя министерство школа дорозь нуись муниципал сюресъёсты тупатъян-выльдонъя ужанрадлык дасяз. Таяз арын солы 100 миллион манет шедьтыны кулэ. 10-тӥ оштолэзе улосвыл кивалтэтын селектор кенешонын со сярысь вераз удысэтлэн ыстэм муртэз Алексей Горбачёв. Солэн кылъёсызъя, 2017–2021 аръёсы 41 школа маршрутъёсын ужаны чакламын, отӥ 441 дышетскисьёсты нуо-ваё. Со сюресъёслэн огъя кузьдалазы 231 иськем, со пӧлысь 19 иськемез асфальтэн шобыртэмын, 158 иськемез — векчиятэм изэн, 94 иськемез — ӝутэм сюресъёс. Тупантян ужъёслэн дунзы — 558 миллион манет. 2017-тӥ арлы министерство 9 маршрутъёсъя 100 миллион манет тыр программа дасяз. Нырысь ик лыдэ басьтэмын отӥ нуоно-ваёно дышетскисьёслэн лыдзы (203 адями) но кузьдалазы. Лыдмедэ Якшур-Бӧдья ёросысь 4 сюресъёс шедизы, Шаракан ёросысь -2, Кез но Кизнер ёросъёсысь — быдэн 1. 2018-тӥ арлы ужанрадлыке пыртэмын сюресъёс, кытӥ 104 дышетскисьёсты нуо-ваё, 2019-тӥ арлы — 68, 2020-тӥ арлы — 38, 2021-тӥ арлы — 20. Алексей Горбачёв верамъя, али ужась федерал программаосы (гурт сюресъёсъя но Ижкар агломерацияя) со маршрутъёс уг шедё. Соослы матын пудо вордон огъетъёс яке федерал трасса вылэ потонъёс ӧвӧл. Соин ик коньдон висъян ужпумез нимысьтыз эскерыны кулэ. Транспортъя но сюрес возёсъя министерствоын верамзыя, куазь сэрен школа маршрутъёс ворсамын но нылпиос уг дышетско шуыса ивортонъёс 10-тӥ оштолэзьлы одӥгысьтыз но муниципал кылдытэтысь ӧз вуылэ. «Вить ар программаез быдэстонлы укыр трос», — дунъяз ӵектэм программаез кивалтэтлэн тӧроезлэсь ужзэ быдэсъясь Виктор Савельев. Дырзэ воштыны быгатозы. Нялтас вераса, таяз арын элькун 12 школа автобусъёс басьтыны малпа, эшшо 30-эз федерал коньдэт чотын вуоз шуыса чаклало. Со дыре ик 401 школа автобусъёс пӧлысь 250-эзлы быдэс ар ужаны ярась резина басьтыны кулэ, со ог 8 миллион 500 манет тыр усёз. Со понна коньдон висъяны малпало дышетсконниосты толлы дасян люкетъя но. Со сярысь вераз Удмуртиысь дышетонъя но тодосъя министрлэсь ужзэ быдэсъясь Алексей Шепталин. Тегъёс: Кез Кизнер Якшур-Бодья Шаркан Удмуртия сюресъёс пиналъёс коньдэт кивалтэт тупатъянужъёс  